# Car el me car cusin Feliz Castell/Poesia

../ ../Dettagli della lettera IncludiIntestazione 12 gennaio 2024 100% Da definire
Car el me car cusin Feliz Castell Gustin Tajabò 1879 CC BY-SA 3.0 GFDL Indice:Gustin Tajabò - Car el me car cusin Feliz Castell.djvu //it.wikisource.org/w/index.php?title=Car_el_me_car_cusin_Feliz_Castell/Poesia&oldid=- 20240126104107 //it.wikisource.org/w/index.php?title=Car_el_me_car_cusin_Feliz_Castell/Poesia&oldid=- 20240126104107
[p. 1 Car el me car cusin
Feliz Castell.
* Amor l’è ceco e tutta poesia
* Sol ch’el sia liber; ma donca ch’el sia
* Dalla sciarpa del sindech ben ligaa
* L’è fior de prosa seria e gran realtaa
Se temp fa, m’et pregaa la vuna e i dò De scriv quai vers per sto bell giornadon, E se mi dopo dii i dò vœult de nò — Perchè gris e già in terza coscrizion —
Hoo fenii a ditt de sì e a cercà in tebbiaa Trà i giargiatol desmiss, rott, sbirolaa Apoll, i Mus, el liri, Gli amori e i gran sospiri:
Mò, ch’è tutt pront vell e vestii de sposa; Ti anch ti, e con ti in gilè de gess, vajana, Sindech e testimoni; la tirosa; Parent e amis in gran legria e mattana, Anca al dolor de venter di curios, Coi solit fiœu che sbraggia Evviva i Spôs! Mo’, marcanaggia sia, Mò, manca la poesia.
Sigura; e hoo avuu bell dagh mi a sfojazzà Di gran poesij sul matrimoni e i spos Per trovà quai penser de ben grattà (Mestee che i poetta tucc sfacciaa, e de sfros Fan già dal dì che padr’Adam per primm L’ha sposaa la soa gnocca e gh’han faa i rimm), Ma odess, chi no gh’è staa Ne mezzo, ne boccaa.
Comè? Hoo fin faa anca el poetta novellott Che va in di nivol e borla in di foss; Quell ch’el n’ha assee d’on cœur e on cassinott; Ch’el viv domà de amor e sospir gross; E che in tutt lu no ’l ved a sgorottà Che amoritt e amorott; ma tanto fa, Che anch chi hoo faa nient de drizz: Sicchè, addio vers, Feliz.
Donca doman, va ben? te cìbet miee E on car boccon de tosa ma de quej Che fa fermà la gent li sui duu pee A dagh on œucc e a digh i coss pu bej? Bravo Feliz, cibel quell car boccon, E cred, che anmi Gustin, ghe n’hoo on guston Tutt gust e tant gustos, Che s’ciavo... Evviva i Spôs!
E beato ti, che t’et trovaa ona tosa Cognossuda da on pezz e giudicada Per cœur e per bontaa on modell de sposa, E set sicur che dopo la crodada Della benda e del gran brusor d’amor L’ét de avè cara anmò come on bell fior Fasendegh domà tì De giardinee marì.
Perchè se ved de spess di matrimoni A sfreggiss giò in poch mes, a zaccarà, Lù taccass alla Tizia, lee al Semproni, E insci trà fœura amor e pas de cà Per tirass denter rùsgin; lit e guaj: Coss tutt, che tucc fenissen a giustaj Denanz ai tribunal Coi division legal?
Perchè l’omm no l’ha mai voruu capì — E el disi a tucc vè — che la donna miee L’è on fior ch’el va ben coltivaa ogni dì, E semper e domà sostegnuu in pee Dal giardinee marì, senza dagh man El Cireneo de casa, o di ortolan Tutt passionaa e appettitt Per trifol e cornitt.
Mè car, el matrimoni l’è quell piatt Dolz e piccant, se sà, che i conjugaa San, pù o men ben, tra lor componn e sbatt Adree ai sò gust; e lor ben fortunaa Se intant che amor el va ancamò a martell, Se tiraran de prezzi in quest e quell E impastaran duu cœur Doppi in d’on sol bonœur.
Guarda, el tœu miee, l’è istess del giœugh del lott, Tucc speren de broncà l’orba Fortuna Per portagh via on bon terno bolgiott, Ma è rar trovagh l’ambo cavicc in cuna; Com’hin pur tropp, tropp spess qui illus de gent Che all’att che creden de inzancagh coi dent La cioma, de mincion Trœuven che l’è on scignon.
Puttost, guadagna on terno qui car spos Che da lor pòrten busca e gh’ha i niadej Senza tanti parer, ne ajutt de sfros, Immitand men i gent, che ne i usej; Che sa fa cunt, dà cunt e ben cuntà Ch’è assee el danee quand l’omm ne sa vanzà Per fèvera e bailott. Ecco el ver terno al lott.
Questi, el mè car Feliz, da bon amis Se no hin vers, hin consili in prosa sana Che te doo mi de mett in d’on cornis, De legg e praticà ogni settimana Longo el stradal del viagg matrimonial, Viagg che ai primm temp l’è tutt sentimental, Ma anch somenaa alla fin De rœus con tant de spin.
Ciavo Castell, salùdem tant la sposa Quella cara Giulietta bombasona Che nanca on strasc de brutta e veggia tosa L’ha poduu dimm che no l’è brava e bona. Vœuregh ben, ch’el te costa nient; e inscì Felice ti de nomm e fatt, anmì. Sbraggiaroo tutt legrios: Allegri! e Evviva i Spos!
Milan, 30 Agost 1879.
L’Aff. Cusin GUSTIN TAJABO’.